ประกาศกระทรวงคมนาคม เรื่อง ป้ายหรือสิ่งที่สร้างขึ้นสำหรับติดหรือตั้งป้ายในลักษณะที่อาจก่อให้เกิดความไม่ปลอดภัยแก่ทางพิเศษหรือการจราจรในทางพิเศษ พ.ศ. 2551

ประกาศกระทรวงคมนาคม
ประกาศกระทรวงคมนาคม
เรื่อง
ป้ายหรือสิ่งที่สร้างขึ้นสำหรับติดหรือตั้งป้ายในลักษณะที่อาจก่อให้เกิดความไม่ปลอดภัยแก่
ทางพิเศษหรือการจราจรในทางพิเศษ
พ.ศ. ๒๕๕๑
 

อาศัยอำนาจตามความในมาตรา
๕ และมาตรา ๓๘ แห่งพระราชบัญญัติการทางพิเศษแห่งประเทศไทย พ.ศ. ๒๕๕๐ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งรัฐธรรมนูญแห่งราชอาณาจักรไทย มาตรา ๒๙ ประกอบมาตรา ๓๓ มาตรา ๔๑ และมาตรา ๔๓
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคม
จึงออกประกาศไว้ ดังต่อไปนี้

ข้อ
๑ ประกาศนี้เรียกว่า ประกาศกระทรวงคมนาคม
เรื่อง
ป้ายหรือสิ่งที่สร้างขึ้นสำหรับติดหรือตั้งป้ายในลักษณะที่อาจก่อให้เกิดความไม่ปลอดภัยแก่ทางพิเศษหรือการจราจรในทางพิเศษ
พ.ศ. ๒๕๕๑

ข้อ
๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในประกาศนี้
ป้าย หมายความว่า
วัตถุที่แสดงหรือโฆษณาด้วยตัวอักษร ภาพหรือเครื่องหมายที่เขียนจารึก
หรือทำให้ปรากฏด้วยวิธีอื่น เพื่อสื่อความหมายหรือความเข้าใจอย่างใดอย่างหนึ่ง
และให้หมายความรวมถึงป้ายตามกฎหมายควบคุมอาคารด้วย

ข้อ
๔ ป้ายหรือสิ่งที่สร้างขึ้นสำหรับติดหรือตั้งป้ายดังต่อไปนี้
มีลักษณะอันอาจก่อให้เกิดความไม่ปลอดภัยแก่ทางพิเศษหรือการจราจรในเขตทางพิเศษ
(๑)
ไม่มีความมั่นคงแข็งแรง
และเห็นได้ว่ามีลักษณะที่อาจก่อให้เกิดความไม่ปลอดภัยแก่ทางพิเศษ
(๒)
ไม่ได้รับอนุญาตให้สร้าง ดัดแปลง ติดหรือตั้งหรือตรวจสอบตามกฎหมาย
ในกรณีที่มีกฎหมายกำหนดให้ต้องขออนุญาต สร้าง ดัดแปลง
ติดหรือตั้งหรือตรวจสอบความมั่นคงแข็งแรง
(๓)
ปิดหรือบดบังเครื่องหมายหรือสัญญาณจราจรในทางพิเศษ
(๔)
มีข้อความหรือรูปภาพอันเป็นการรบกวนสมาธิของผู้ขับขี่ หรือดึงดูดความสนใจหรือบดบังทัศนวิสัยของผู้ขับขี่
(๕)
มีข้อความหรือรูปภาพที่ขัดต่อศีลธรรมหรือกระทำให้ผู้อื่นได้รับความเสียหาย

ข้อ
๕ ความในข้อ ๔
ไม่ใช้บังคับกับป้ายหรือสิ่งที่สร้างขึ้นสำหรับติดหรือตั้งป้ายในกรณีดังต่อไปนี้
(๑)
การติดตั้งในบริเวณหรือสถานที่ที่การทางพิเศษแห่งประเทศไทยกำหนดหรือจัดไว้ให้
(๒)
ป้ายที่ไม่สูงกว่าระดับผิวทางพิเศษ
(๓)
ป้ายชื่อถนน ตรอก ซอย
(๔)
ป้ายของทางราชการที่ใช้เพื่อประโยชน์สาธารณะ
(๕)
ป้ายตามกฎหมายว่าด้วยการเลือกตั้ง


ประกาศ ณ วันที่ ๒๙
พฤษภาคม พ.ศ. ๒๕๕๑
สันติ พร้อมพัฒน์
รัฐมนตรีว่าการกระทรวงคมนาคม
















ปริยานุช/จัดทำ
๓ กรกฎาคม ๒๕๕๑

โชติกานต์/ปรับปรุง
๒๕ พฤศจิกายน ๒๕๕๙



[๑] ราชกิจจานุเบกษา
เล่ม ๑๒๕/ตอนพิเศษ ๑๐๕ ง/หน้า ๑/๒๓ มิถุนายน ๒๕๕๑